Византинци нису били у стању да искористе победу код Аркадиополиса, нити да истерају остатке Руса са Балкана, јер је Варда Фока Млађи подигао побуну против Македонске династије у Малој Азији. Варда Склир и његове снаге повучене су на ове просторе, док је Светослав ограничавао своје упаде на област северно од Балканских планина. На пролеће следеће године угушена је побуна Варде Фоке, те је Цимискије, на челу византијске војске, кренуо ка северу Бугарске. Византинци заузимају бугарску престоницу Преслав, заробивши бугарског цара Бориса II. Руси су блокирани у тврђави Доростру(данашња Силистрија). Након тромесечне опсаде и низа битака пред градским зидинама, Светослав је признао пораз и напустио Бугарску.